CELEX: 32017D1254
Language: el
Date: 2017-07-04 00:00:00
Title: Απόφαση (ΕΕ) 2017/1254 της Επιτροπής, της 4ης Ιουλίου 2017, σχετικά με την προτεινόμενη πρωτοβουλία πολιτών με τίτλο «Stop TTIP» [κοινοποιηθείσα υπό τον αριθμό C(2017) 4725]

12.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/16
            
         ΑΠΌΦΑΣΗ (ΕΕ) 2017/1254 ΤΗΣ ΕΠΙΤΡΟΠΉΣ
   της 4ης Ιουλίου 2017
   σχετικά με την προτεινόμενη πρωτοβουλία πολιτών με τίτλο «Stop TTIP»
   
      
         [κοινοποιηθείσα υπό τον αριθμό C(2017) 4725]
      
   
   (Το κείμενο στην αγγλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
   Εκτιμώντας τα ακόλουθα:
   
               (1)
            
            
               Με την απόφαση C(2014) 6501 της Επιτροπής, της 10ης Σεπτεμβρίου 2014, απορρίφθηκε η καταχώριση της προτεινόμενης πρωτοβουλίας πολιτών με τίτλο «Stop TTIP». Το Γενικό Δικαστήριο της Ευρωπαϊκής Ένωσης, με την απόφασή του της 10ης Μαΐου 2017 στην υπόθεση T-754/14, ακύρωσε την εν λόγω απόφαση. Προκειμένου να ληφθούν τα αναγκαία μέτρα για τη συμμόρφωση με την απόφαση του Γενικού Δικαστηρίου, πρέπει να εκδοθεί νέα απόφαση της Επιτροπής σχετικά με την αίτηση καταχώρισης της πρότασης πρωτοβουλίας πολιτών.
            
         
               (2)
            
            
               Το αντικείμενο της προτεινόμενης πρωτοβουλίας πολιτών με τίτλο «Stop TTIP» αναφέρεται ως εξής: «Καλούμε την Ευρωπαϊκή Επιτροπή να εισηγηθεί στο Συμβούλιο να ανακαλέσει τη διαπραγματευτική εντολή για τη διατλαντική εταιρική σχέση εμπορίου και επενδύσεων (TTIP) και να μην συνάψει τη συνολική οικονομική και εμπορική συμφωνία (CETA)».
            
         
               (3)
            
            
               Οι δηλωθέντες στόχοι της προτεινόμενης πρωτοβουλίας πολιτών είναι οι εξής: «Θέλουμε να αποτρέψουμε την έγκριση της TTIP και της CETA, διότι περιλαμβάνουν πολλά κρίσιμα ζητήματα, όπως διευθέτηση διαφορών μεταξύ επενδυτών και κρατών και κανόνες σχετικά με τη ρυθμιστική συνεργασία που συνιστούν απειλή για τη δημοκρατία και το κράτος δικαίου. Θέλουμε να εμποδίσουμε την υποβάθμιση των προτύπων απασχόλησης, των κοινωνικών και περιβαλλοντικών προτύπων, των προτύπων για την προστασία της ιδιωτικής ζωής και των καταναλωτικών προτύπων και να αποτρέψουμε την απορρύθμιση, μέσα σε ένα πλαίσιο αδιαφανών διαπραγματεύσεων, των δημόσιων υπηρεσιών (όπως η ύδρευση) και του πολιτισμικού κεφαλαίου. Η ευρωπαϊκή πρωτοβουλία πολιτών (ΕΠΠ) υποστηρίζει μια εναλλακτική εμπορική και επενδυτική πολιτική στην ΕΕ».
            
         
               (4)
            
            
               Οι αποφάσεις του Συμβουλίου με τις οποίες εγκρίνεται η έναρξη διαπραγματεύσεων για διεθνείς συμφωνίες μεταξύ της Ένωσης και τρίτων χωρών, όπως η διατλαντική εταιρική σχέση εμπορίου και επενδύσεων και η συνολική οικονομική και εμπορική συμφωνία μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (CETA), καθώς και οι αποφάσεις του Συμβουλίου με τις οποίες εγκρίνεται η υπογραφή ή η σύναψη τέτοιων συμφωνιών είναι νομικές πράξεις της Ένωσης με σκοπό την εφαρμογή των Συνθηκών οι οποίες εγκρίνονται στη βάση σύστασης ή πρότασης από την Επιτροπή. Οι εν λόγω νομικές πράξεις μπορούν συνεπώς να αποτελέσουν αντικείμενο ευρωπαϊκής πρωτοβουλίας πολιτών.
            
         
               (5)
            
            
               Ωστόσο, η CETA υπογράφτηκε στις 30 Οκτωβρίου 2016 μετά την έγκριση της απόφασης (ΕΕ) 2017/37 του Συμβουλίου (2). Ως εκ τούτου, η προτεινόμενη πρωτοβουλία πολιτών έχει καταστεί άνευ αντικειμένου καθόσον αποσκοπεί σε πρόταση της Επιτροπής για απόφαση του Συμβουλίου να μην υπογράψει τη CETA.
            
         
               (6)
            
            
               Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω μιας ευρωπαϊκής πρωτοβουλίας πολιτών.
            
         
               (7)
            
            
               Για τον σκοπό αυτό, οι διαδικασίες και προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και ανάλογες με τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
            
         
               (8)
            
            
               Για τους λόγους αυτούς, είναι σκόπιμο να θεωρηθεί ότι η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού.
            
         
               (9)
            
            
               Η προτεινόμενη πρωτοβουλία πολιτών με τίτλο «Stop TTIP» θα πρέπει επομένως να καταχωριστεί. Ωστόσο οι δηλώσεις υποστήριξης για την προτεινόμενη πρωτοβουλία πολιτών θα πρέπει να συλλέγονται μόνο στον βαθμό που η πρωτοβουλία αποσκοπεί σε προτάσεις ή συστάσεις της Επιτροπής για άλλες νομικές πράξεις πλην απόφασης του Συμβουλίου να μην υπογράψει τη CETA.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η προτεινόμενη πρωτοβουλία πολιτών με τίτλο «Stop TTIP» καταχωρίζεται.
   2.   Οι δηλώσεις υποστήριξης στην εν λόγω προτεινόμενη πρωτοβουλία πολιτών μπορούν να συλλέγονται, με βάση την αντίληψη ότι η πρωτοβουλία αποσκοπεί στη διατύπωση προτάσεων ή συστάσεων από την Επιτροπή για άλλες νομικές πράξεις πλην απόφασης του Συμβουλίου να μην υπογράψει τη συνολική οικονομική και εμπορική συμφωνία μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (CETA).
   Άρθρο 2
   Η παρούσα απόφαση αρχίζει να ισχύει στις 10 Ιουλίου 2017.
   Άρθρο 3
   Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Stop TTIP», τους οποίους εκπροσωπούν ο κ. Michael EFLER και [Τα δεδομένα προσωπικού χαρακτήρα διαγράφηκαν, μετά από διαβούλευση με τους διοργανωτές], που ενεργούν ως πρόσωπα επικοινωνίας.
   
      Βρυξέλλες, 4 Ιουλίου 2017.
      
         
            Για την Επιτροπή
         
         Frans TIMMERMANS
         
            Πρώτος Αντιπρόεδρος
         
      
   
   
      (1)  ΕΕ L 65 της 11.3.2011, σ. 1.
   
      (2)  Απόφαση (ΕΕ) 2017/37 του Συμβουλίου, της 28ης Οκτωβρίου 2016, για την υπογραφή, εξ ονόματος της Ευρωπαϊκής Ένωσης, της συνολικής οικονομικής και εμπορικής συμφωνίας (CETA) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (ΕΕ L 11 της 14.1.2017, σ. 1).